### Beslutning

Tilbagesendes Magistratsafdelingen for Sundhed og Omsorg med bemærkning, at byrådet i sit møde den 9. oktober 2019 har vedtaget erklæringen fra Sundheds- og Omsorgsudvalget af 2. oktober 2019. Dermed afvises beslutningsforslag fra Julie Olsen (UFP).

**Beslutningsforslag fra UFP**

Kortlægning af kommunens afregningspris til private leverandører af hjemmepleje og madservice.

Jeg har med bekymring fulgt den uheldige udvikling med hjemmeplejen og den manglende fritvalgsordning i kommunen, senest i en artikel fra Aarhus Stiftstidende der den 24. december 2018 (1) redegør for, hvordan der nu kun er 1 privat udbyder af privat hjemmepleje til borgerne i [adresse]. Det er bekymrende læsning, at hele 3 private udbydere af hjemmepleje, nu har trukket sig fra det århusianske marked som følge at nye afregningspriser, en metode der skaber unfair konkurrencevilkår. Med andre ord er byrådets ambition om mindst tre private leverandører af hjemmepleje bristet, fordi der i dag kun findes én mindre privat leverandør området. Det har haft den uheldige konsekvens, at antallet af borgere med privat hjemmehjælp er halveret i forhold i 2014. Vi ser de samme kedelige tendenser på den kommunale madservice.

"Jeg har ikke en klar og entydig forklaring på udfordringerne, men jeg er ked af kommunen ikke giver de ældre flere valgmuligheder" svarer rådmanden

" "Vi må erkende at det er vanskeligt at opfylde lovkravene" lyder det fra socialdemokratiske formand for udvalget.

Vi kan og skal naturligvis ikke stiltiende acceptere at [adresse] ikke sikrer vores ældre borgere en bred frit valgsordning i overensstemmelse med byrådets målsætning. Vi bør aktivt søge at finde de årsager, der gør at markedet er uattraktivt for de private leverandører. Jeg mener nemlig, at det er af stor værdi at borgerne frit kan vælge den serviceleverandør, som de ønsker. Det er almindelig kendt, at når man udsætter opgaver for konkurrence, vil man ikke alene opnå den bedste pris, men samtidig løfte servicen til glæde for vores ældste medborgere i [adresse].

Vi kan med glæde konstatere, at der er stærke private udbydere på markedet, men de selvsamme udbydere finder ikke samarbejdet med kommunen attraktivt. De ønsker nemlig ikke at gå på kompromis med kvaliteten af deres service, men på grund af uigennemskuelige afregningspriser, finder de det ikke muligt at skabe balance i driften, og samtidig levere pleje og omsorg på et kvalitetsmæssigt niveau, som den vores ældre medborgere fortjener. Ifølge de private leverandører virker det til, at kommunens afregningspris er urealistisk lave, hvilket skaber en unfair konkurrence, fordi kommunen ikke har regnet alle dens omkostninger i tilbuddet.

Der er ingen tvivl om, at kommunerne generelt har problemerne med at få fastsat afregningspriserne inden for godkendelsesmodellen, så det er i overensstemmelse med kommunernes egne omkostninger. En rapport fra Sundheds- og Ældreministeriet (2) viser, at der er markante variationer i timepriserne på tværs af kommunerne, der ikke kan forklares med forskelle i serviceniveau. Udfordringerne er særligt store, når det kommer til konteringspraksis, den omkostningsmæssige placering af overhead (ledelse, bygninger mv.), organisering, afskrivninger og forrentning af investeret kapital. Rapporten konkluderer, at hvis afregningspriserne er meget lave, så øges risikoen for konkurser, hvilket strider imod FN’s verdensmål nr. 8 om ‘anstændige jobs og økonomiske’, da privatansattes medarbejder i hjemmehjælpen dermed konstant skal frygte for deres arbejde og har uværdige arbejdsvilkår.

Desværre er kritikken på unfair konkurrence ikke ukendt i [adresse]. Ved sidste års budgetforhandlinger vedtog partierne i budgetforliget f.eks. at nedsætte arbejdsgiverbidraget til de private firmaer, der kan overtage arbejdsgiveransvaret for BPA- brugere. En besparelse der de facto forringer BPA brugernes frie valg, og det medførte da også store protester fra både Dansk Erhverv og Danske Handicaporganisationer (DH), fordi besparelsen var på kanten med loven, og har menneskelige konsekvenser.

Vi mener derfor, at det er helt nødvendigt at gøre de uigennemskuelige afregningspriser gennemskuelige og på den måde skabe klarhed over, om kommunen bedriver konkurrenceforvridende virksomhed, og dermed forringer de ældres valgmulighed.

Vi bør tage det meget alvorligt, når vi konstaterer at der er virksomheder for hvem det århusianske marked er uattraktivt. I overensstemmelse med kommunens indkøbs- og udbudspolitik (3) fokusområder om ‘erhvervssamarbejde’ og ‘professionalisme’ mener jeg derfor, at byrådet bør være lydhøre over for erhvervslivet, og foretage en detaljeret kortlægning af de kommunale udgifter i forhold til de private leverandørers udgifter. Vi finder, af hensyn til validiteten af kortlægningens resultater, at en sådan kortlægning bør foretages af et uafhængigt rådgivningsfirma.

Jeg fremsætter derfor følgende byrådsforslag:

1) Byrådet skal lade en uafhængig rådgivningsvirksomhed udarbejde en opgørelse over alle MSO’s faktiske omkostninger ved at drive hjemmeplejen og den kommunale madservice

2) Byrådet skal lade en uafhængig rådgivningsvirksomhed udforme fremtidige udbud af plejeopgaver og madservice

Julie Olsen

Kilder

(1) https://stiften.dk/aarhus/Byraadets-ambitioner-brister-AEldreplejen-mangler-private-spillere/artikel/550773?fbclid=IwAR1Z21wO6Arye1sXOxMbfIv0f8bwnhfOdMwxl\_kQaRS8z2-8M2Vx-s9m-u4 (05-05-2019)

(2) https://www.sum.dk/Aktuelt/Nyheder/Aeldre/2017/September/~/media/Filer%20- %20dokumenter/Konkurser-paa-hjemmehjaelpsomraadet/Rapport-konkurser-paa-hjemmehjaelpsomraadet.ashx (10-05-2019)

(3) https://aarhus.dk/virksomhed/leverandoer-til-os/aarhus-kommunes-indkoebs-og-udbudspolitik/ (10- 05-2019)

### Sagens forløb

11-09-2019 [adresse]
Fremsendes til Sundheds- og Omsorgsudvalget til behandling i henhold til beslutning i byrådets møde den 11. september 2019.
 02-10-2019 Sundheds- og Omsorgsudvalget

Katrine Dahl, Sebastian Andreasen, Emil Rasmussen, Nicolai Friis og Simone Mortensen udtrykte tillid til, at forvaltningen fastsætter priserne objektivt og korrekt. Så man finder ingen grund til at bruge ekstra ressourcer på genberegning og anbefaler således, at forslaget afvises.

Adam Schultz og Mik Lassen tog forbehold.

 09-10-2019 [adresse]
Tilbagesendes Magistratsafdelingen for Sundhed og Omsorg med bemærkning, at byrådet i sit møde den 9. oktober 2019 har vedtaget erklæringen fra Sundheds- og Omsorgsudvalget af 2. oktober 2019. Dermed afvises beslutningsforslag fra Julie Olsen (UFP).